D. Lipšic, minister spravodlivosti SR: (2003-10-28):
Koncepcia zákona o probačných a mediačných úradníkoch vychádza z nového poňatia restoratívnej justície, ktorá kladie dôraz na odstránenie konfliktu, ktorý vznikol medzi páchateľom trestného činu a poškodeným. Zároveň chcem zdôrazniť, že probácia a mediácia sú prvky uplatniteľné pri menej závažných deliktoch. My sme už novelou Trestného zákona, ktorú snemovňa pred niekoľkými mesiacmi schválila, išli cestou sprísňovania sankcií pre páchateľov najzávažnejších deliktov, najmä násilných trestných činov, ktoré útočia proti životu a fyzickej integrite našich občanov. Na strane druhej však treba hľadať alternatívne formy pre menej závažné delikty, najmä pre delikty spôsobené nedbanlivostnou formou zavinenia, a tým smerom sa orientujú alternatívne tresty, vrátane probácie alebo alternatívne spôsoby trestného konania, teda mediácia. Vážené pani poslankyne a vážení páni poslanci, dovoľujem si vás požiadať o podporu vládneho návrhu zákona. Keďže obsahuje legislatívne zmeny za účelom zlepšenia postavenia obete trestného činu, na ktorej súhlase je závislé rozhodnutie zmiery, čo je obsiahnuté aj medzi opatreniami vo vládnom programe v časti spravodlivosť. Dovoľte mi na záver, sa poďakovať za vecné a pružné prerokovanie vládneho návrhu zákona v jednotlivých výboroch Národnej rady. Pritom k obidvom pripomienkam uvedeným v spoločnej správe výborov vyjadrujem súhlas a odporúčam ich schváliť, rovnako ako to navrhuje gestorský Ústavnoprávny výbor. Ďakujem, pani podpredsedníčka. Z. Martináková, podpredsedníčka NR SR: Ďakujem, pán minister. Dávam slovo spoločnému spravodajcovi z ústavnoprávneho výboru, pánovi poslancovi Miroslavovi Abelovskému, aby informoval Národnú radu o výsledku rokovania o tomto návrhu zákona vo výboroch, aby odôvodnil návrh a stanovisko gestorského výboru. M. Abelovský, poslanec: Ďakujem. Pani podpredsedníčka, kolegyne, kolegovia, pán minister. Podávam spoločnú správu. Ústavnoprávny výbor ako gestorský výbor k vládnemu návrhu zákona o probačných a mediačných úradníkoch podľa § 79 ods. 1 rokovacom poriadku urobil túto spoločnú správu. Národná rada Slovenskej republiky uznesením zo 17. septembra tohto roku pod číslom 454 prideľuje vládny návrh zákona o probačných a mediačných úradníkoch v znení a doplnení niektorých zákonov ústavnoprávnemu výboru, Výboru Národnej rady pre financie, rozpočet a menu a Výboru Národnej rady pre obranu a bezpečnosť. Výbory prerokovali predmetný návrh zákona v lehote určenej uznesením Národnej rady Slovenskej republiky. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh o probačných a mediačných úradníkoch v znení a doplnení niektorých zákonov odporučili Národnej rade schváliť, po prvé ústavnoprávny výbor uznesením zo 7. októbra 2003, Výbor Národnej rady pre financie, rozpočet a menu uznesením z 8. októbra 2003 a Výbor Národnej rady pre obranu a bezpečnosť z 9. októbra 2003. Z uznesení výboru Národnej rady pod bodom 3 tejto správy vyplývajú pozmeňujúce návrhy, ktoré sú uvedené v spoločnej správe a máte ich v poslaneckých laviciach. Gestorský výbor odporúča hlasovať o pozmeňujúcich a doplňujúcich návrhoch pod bodom 1 spoločne s návrhom tieto schváliť. Gestorský výbor na základe stanovísk výborov k vládnemu návrhu zákona o probačných a mediačných úradníkoch v znení a doplnení niektorých zákonov pod bodom 3 tejto správy stanovísk poslancov gestorského výboru vyjadrených v rozprave podľa § 79 ods. 4 písm. f) a § 83 o rokovacom poriadku odporúča Národnej rade vládny návrh o probačných a mediačných úradníkoch v znení a doplnení niektorých zákonov schváliť v znení schválených pozmeňujúcich a doplňujúcich návrhoch uvedených v tejto správe. Spoločná správa výborov Národnej rady o prerokovaní vládneho návrhu zákona o probačných a mediačných úradníkoch bola schválená uznesením Ústavnoprávneho výboru Slovenskej republiky 16. októbra 2003 pod číslom 288. Ďakujem. Pani podpredsedníčka, otvorte rozpravu. Z. Martináková, podpredsedníčka NR SR: Ďakujem, pán poslanec. Otváram rozpravu. Písomne nemám žiadnu prihlášku do rozpravy, otváram možnosť ústne sa prihlásiť do rozpravy. Uzatváram možnosť hlásiť sa ústne do rozpravy. Pán poslanec Miššík.